Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
9 Ngɛ blema somi ɔ mi ɔ, jinɛ a ngɛ níhi nɛ a hlaa ngɛ mlaa nya kɛ ha sɔmɔmi ngɛ blɔ klɔuu nɔ ɔ kɛ e he klɔuklɔu ɔ ngɛ zugba a nɔ.
2 Ejakaa a ma kekleekle bo tsu nɛ a po mi ɔ, nɛ lɔ ɔ mi nɛ kane tso ɔ, kɛ okplɔɔ ɔ, kɛ abolo nɛ a kɛ maa Mawu hɛ mi ɔ ngɛ; nɛ a tsɛ lɛ ke He Klɔuklɔu.
3 Se ngɛ bo tsu ɔ mi ɔ, a tsɛɛ tsu mi pomi bo enyɔne ɔ se tsu ɔ ke He Klɔuklɔu Pe Kulaa.
4 Sika tsu tsopa kɛ e he via sami nɔ́ kɛ somi daka a ngɛ lejɛ ɔ, nɛ a ngɔ sika tsu kɛ kpa he tsuo, lɔ ɔ mi nɛ sika tsu buɛ ɔ kɛ e mi mana a, kɛ Aaron tso ɔ nɛ e tsɛ̃ ɔ, kɛ somi tɛ tɛtlɛɛ ɔmɛ hi;
5 nɛ ngɛ e yi nɔ ɔ, kerubihi nɛ a hɛ mi ngɛ nyami bu kpatami nya nɔ́ ɔ nɔ. Se pi be nɛ e sa kaa waa tu ní nɛ ɔmɛ a he munyu fitsofitso ji nɛ ɔ.
6 Benɛ a ma ní nɛ ɔmɛ ngɛ blɔ nɛ ɔ nɔ ta a, osɔfo ɔmɛ sɛɔ bo tsu ɔ kekleekle tsu ɔ mi daa nɛ a ya tsuɔ sɔmɔmi nɛ e ngɛ klɔuu ɔ he ní tsumi ɔmɛ;
7 se osɔfo nɔkɔtɔma pe kulaa a lɛɛ, lɛ nɔ kake too pɛ e sɛɔ tsu enyɔne ɔ mi si kake daa jeha, nɛ e yɛ lejɛ ɔ be mi nɛ e hɛɛ we muɔ, nɔ́ nɛ e kɛ haa ngɛ lɛ nitsɛ e he kɛ yayamihi nɛ ni ɔmɛ pee nɛ a li ɔ he ɔ.
8 Enɛ ɔ he ɔ, mumi klɔuklɔu ɔ ha nɛ e pee heii kaa a je we blɔ ɔ nɛ a kɛ yaa he klɔuklɔu ɔ kɛ tsɔɔ we lolo be mi nɛ blema bo tsu ɔ maa si ɔ.
9 Bo tsu nɛ ɔ ji nɔ́ he tomi nɔ́ kɛ ha mwɔnɛ ɔ be ɔ, nɛ ngɛ blɔ nya tomi nɛ ɔ nya a, a ngɔɔ nike níhi kɛ haa nɛ a sãa afɔlehi hulɔ. Se ní nɛ ɔmɛ nyɛ we nɛ a ha nɛ adesa nɛ e ngɛ sɔmɔe ngɛ blɔ klɔuu nɔ ɔ he nile ɔ nɛ ye mluku.
10 Ní nɛ ɔmɛ kɔɔ niye ní slɔɔtohi kɛ níhi nɛ a nuɔ kɛ kusumi nya he fɔmihi pɛ a he. A ji níhi nɛ a hlaa ngɛ mlaa nya ngɛ nɔmlɔ tso ɔ he, nɛ a ngɔ kɛ fĩ nihi a nɔ kɛ yaa si be nɛ a to nɛ a kɛ ma dla níhi tlɔmɔɔ ɔ maa su.
11 Se benɛ Kristo ba kaa ní kpakpa amɛ nɛ a ya nɔ momo ɔmɛ a he osɔfo nɔkɔtɔma pe kulaa a, e gu bo tsu nɛ kle pe blema nɔ́ ɔ nɛ e ye mluku hu pe blema nɔ́ ɔ mi, lɔ ɔ lɛɛ pi ninehi nɛ a kɛ ma, nɛ tsɔɔ kaa pi adebɔ nɛ ɔ mi nɔ́.
12 Pi apletsihi kɛ na ku nyafiihi a muɔ nɛ e kɛ sɛ he klɔuklɔu ɔ, se mohu e ngɔ lɛ nitsɛ e muɔ ɔ kɛ sɛ mi si kake nyɔngloo, nɛ e ná neneene kpɔmi ɔ kɛ ha wɔ.
13 Ejakaa ke apletsihi kɛ na kuhi a muɔ, kɛ na bimɛ a la zu nɛ a fĩaa kɛ pueɔ ni nɛmɛ nɛ a ble a he ɔmɛ a nɔ ɔ fɔɔ a he, nɛ he lo ɔ he tsɔɔ ɔ,
14 lɛɛ anɛ Kristo ɔ, nɔ nɛ kɛ gu neneene mumi nɔ ɔ, e ngɔ lɛ nitsɛ e he nɛ mu ko be he ɔ kɛ ha Mawu ɔ, e muɔ ɔ be wa he nile ɔ he fɔe kɛ je ní tsumi gbogboehi a he po pe jã konɛ wa sɔmɔ Mawu hɛ kalɔ ɔ ngɛ blɔ klɔuu nɔ lo?
15 Enɛ ɔ he je nɛ e ji mi dalɔ ngɛ somi ehe ko mi ɔ nɛ, ejakaa nɔ ko gbo kaa kpɔmi nɔ́ konɛ e kɛ je mɛ kɛ je mlaa nɔ tɔmihi a mi ngɛ blema somi ɔ sisi, bɔ nɛ pee nɛ ni nɛmɛ nɛ a tsɛ mɛ ɔ nɛ a ná neneene gbosi ní ɔ nɛ a wo he si ɔ.
16 Ejakaa he nɛ somi ko ngɛ ɔ, e he hia nɛ adesa nɛ e so somi ɔ nɛ e gbo kɛ ma nɔ mi,
17 ejakaa ja adesa nɛ e so somi ɔ gbo loko somi ɔ jeɔ e ní tsumi sisi, ejakaa ke e ngɛ wami mi ɔ, somi ɔ ji e ní tsumi sisi.
18 Enɛ ɔ he je ɔ, a ha we nɛ blema somi ɔ hu nɛ e tsu ní nɛ́ muɔ piɛɛ we he.
19 Ejakaa benɛ Mose tu Mlaa a mi kita fɛɛ kita he munyu kɛ tsɔɔ ni ɔmɛ ɔ, e ngɔ na ku nyafiihi kɛ apletsihi a muɔ, kɛ nyu, kɛ lohwe he bwɔmi nɛ hɛɛ alamua tu su, kɛ hisopo, kɛ fĩa womi ɔ kɛ ni ɔmɛ tsuo a nɔ,
20 nɛ e de ke: "Somi ɔ nɛ Mawu fã nyɛ ke nyɛɛ ye nɔ ɔ muɔ ɔ ji nɛ ɔ nɛ."
21 Jã nɔuu kɛ̃ nɛ e ngɔ muɔ ɔ kɛ fĩa bo tsu ɔ kɛ níhi tsuo nɛ a kɛ tsuɔ ní tsumi klɔuklɔu ɔ a nɔ.
22 Ee, ngɛ Mlaa a nya a, lɔ ɔ ji kaa muɔ fɔɔ níhi tsuo a he, nɛ ke a plɛ we muɔ kɛ pue we si ɔ, yayami pami be.
23 Enɛ ɔ he ɔ, e he ba hia kaa a tsu hiɔwe ní ɔmɛ a henɔhi tutuutu ɔ he ngɛ blɔ nɛ ɔmɛ a nɔ, se hiɔwe ní ɔmɛ hia afɔlehi nɛ a hi kulaa pe enɛ ɔmɛ.
24 Ejakaa pi he klɔuklɔu ko nɛ a kɛ nine pee nɛ e ji nɔ́ nitsɛ ɔ henɔ ɔ mi nɛ Kristo sɛ ɔ, se mohu hiɔwe nitsɛ e sɛ ɔ nɛ, nɛ amlɔ nɛ ɔ, e ya je kpo ngɛ Mawu hɛ mi ha wɔ.
25 E pee we enɛ ɔ konɛ e ngɔ lɛ nitsɛ e he kɛ ha si abɔ kaa bɔ nɛ osɔfo nɔkɔtɔma pe kulaa a ngɔɔ muɔ nɛ pi lɛ nitsɛ e nɔ́ kɛ sɛɛ he klɔuklɔu ɔ daa jeha a.
26 Kaa jã a, jinɛ e ko hi nɔ́ nae kpamkpam kɛ je be nɛ a to je ɔ sisi ɔ. Se amlɔ nɛ ɔ, e je e he kpo heii si kake nyɔngloo ngɛ níhi a blɔ nya tomi ɔmɛ a nyagbe be ɔ mi, konɛ kɛ gu lɛ nitsɛ e he nɛ e kɛ sã afɔle ɔ nɔ ɔ, e je yayami kɛ je.
27 Nɛ kaa bɔ nɛ e fɔɔ si kɛ ha adesahi kaa a ma gbo si kake nyɔngloo, se ngɛ lɔ ɔ se ɔ, a nine maa su kojomi nɔ ɔ,
28 jã nɔuu kɛ̃ nɛ a ngɔ Kristo ɔ hu kɛ ha si kake nyɔngloo, konɛ e tloo nihi babauu a he yayamihi; nɛ benɛ e maa ba si enyɔne ɔ, pi yayami he nɛ e maa ba ngɛ, nɛ nihi nɛ a je a tsui mi kɛ ngɛ lɛ hlae ngɛ a yi wami hemi he ɔ maa na lɛ.